Rykste man in Hongkong tree af op 89Li Ka-shing (Foto: EdTech Stanford University School of Medicine, Flickr via Wikimedia Commons) Die 89-jarige Li Ka-shing, Hongkong se rykste man, het Vrydag bedank as die voorsitter van sy sakeryk. Hy het die leisels aan sy seun oorhandig. Li het die aankondiging tydens ŉ perskonferensie gemaak waar vier van sy maatskappye, CK Hutchison, CK Asset Holdings, CK Infrastructure Holdings en Power Asset Holdings, hul 2017-jaarverslae bekend gemaak het, het die South China Morning Post berig. Li vier in Julie sy 90ste verjaarsdag en sal die voorsitterskap van twee van die maatskappye aan sy oudste seun Victor oorhandig. Volgens Forbes-tydskrif is Li die 23ste rykste man ter wêreld en is ongeveer $35.3 miljard werd. Li, met die bynaam “Superman” in Hongkong, is bekend vir sy nederige begin in die suide van China, waar hy skool op 12-jarige ouderdom verlaat het om sy gesin te ondersteun, aldus sy amptelike biografie. Hy het later in 1950 ŉ plastiekvervaardigingsmaatskappy in Hongkong gestig en dit tot ŉ eiendomsagentskap-sakeryk uitgebrei, een van die stad se grootste konglomerate. Li se jongste seun, Richard, is die hoof van PCCW, die grootste telekommunikasiemaatskappy in Hongkong. Victor en Richard is albei Kanadese burgers.